Stručne službe su s nama bile jako zadovoljne, dobili smo pozitivne povratne informacije, a onda je proces – stao. Uslijedio je hladan tuš – odbijeni smo jer smo u životnom partnerstvu, kažu Ivo i Mladen dodajući da država dobro zna, kažu, da već ima gej-udomitelja, koji su dijete službeno udomili kao samci, kao što, naravno, ima biološke ili posvojene djece koja žive s dvije mame ili s dva tate

Ivo Šegota, 36-godišnji molekularni biolog i Mladen Kožić, 38-godišnji sociolog-istraživač tržišta, zajedno su pet godina, a u životnom su partnerstvu od 2015. Država im je Zakonom o životnom partnerstvu osoba istoga spola omogućila, kažu nam, da odu kod matičara, ozakone svoju ljubav, tamo izgovore »i u dobru i u zlu« – isti tekst koji se izgovara i kod sklapanja brakova; omogućila im je mnoga prava bračnih zajednica, no u trenu kad su poželjeli udomiti dijete bez odgovarajuće roditeljske skrbi, ta im je ista država poručila »gospodo, sad ste ipak malo pretjerali«.

Mladen i Ivo jedan su od tri istospolna para u državi koji su se prijavili za udomljavanje djece, i koji su odbijeni uz obrazloženje da Zakon o udomiteljstvu ne prepoznaje istospolne parove kao obitelj, iako po Zakonu o životnom partnerstvu oni jesu obitelj. Ne treba prepričavati političku trakavicu koja se oko ovog pitanja vodi unatrag više tjedana, za Ivu i Mladena, međutim, i puno dulje, jer su prije otprilike godinu dana, nakon odbijenice Centra za socijalnu skrb, zatim i odbijene žalbe u Ministarstvu za demografiju i obitelj, predmet predali Upravnom sudu. Tuže državu zbog diskriminacije na temelju seksualne orijentacije kod izdavanja dozvole za obavljanje udomiteljstva.

Državi nepodobni

Željeli su, još uvijek žele, udomiti romsku djecu bilo koje dobi, braću, sestre, pa i s lakšim zdravstvenim problemima i poteškoćama – djecu koju, barem zasad, kad udomiteljstvo još uvijek nije profesionalizirano, malo tko želi. Mladi su, obrazovani, financijski situirani, urbani ljudi – udomitelji kakve država u novom zakonu traži, no teško udomljivu djecu kojoj Mladen i Ivo žele osigurati pravi dom, država će radije učiniti kolateralnom žrtvom i ostaviti ih do daljnjega, čitaj do punoljetnosti, u instituciji. Radije to nego da djecu »da« na skrb homoseksualcima, koji samo silno žele biti roditelji.